Komisijos Sprendimas
2000 m. spalio 25 d.
dėl standarto EN 703 "Žemės ūkio mašinos. Siloso pjautuvai. Sauga" nuorodų išbraukimo iš standartų nuorodų sąrašo įgyvendinant Direktyvą 98/37/EB
(pranešta dokumentu Nr. C(2000) 3104)
(tekstas svarbus EEE)
(2000/693/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1998 m. birželio 22 d. Europos Parlamento ir Tarybos direktyvą 98/37/EB dėl valstybių narių įstatymų, skirtų mašinoms, suderinimo [1] su pakeitimais, padarytais Direktyva 98/79/EB [2], ypač į jos 6 straipsnio 1 dalį,
atsižvelgdama į komiteto, įsteigto 1998 m. birželio 22 d. Europos Parlamento ir Tarybos direktyva 98/34/EB, nustatančia informacijos apie techninius standartus ir reglamentus teikimo tvarką [3],
kadangi:
(1) Iš dalies pakeistos Direktyvos 98/37/EB 2 straipsnyje nustatyta, kad mašinas galima pateikti į rinką ir atiduoti naudoti tik tada, kai jos nekelia pavojaus žmonių, o tam tikrais atvejais - naminių gyvūnų ar turto saugai ir sveikatai, yra tinkamai įmontuotos, prižiūrimos ir naudojamos pagal paskirtį.
(2) Mašinos, atitinkančios darniuosius standartus, kurių nuorodos buvo paskelbtos Europos Bendrijų oficialiajame leidinyje, laikomos tenkinančiomis esminius sveikatos ir saugos reikalavimus, nurodytus iš dalies pakeistos Direktyvos 98/37/EB 3 straipsnyje.
(3) Valstybės narės turi paskelbti nacionalinių standartų, perkeliančių darniuosius standartus, nuorodas.
(4) Darniojo standarto EN 703:1995 "Žemės ūkio mašinos. Siloso pjautuvai. Sauga" nuorodos, įgyvendinant iš dalies pakeistą Direktyvą 98/37/EB, buvo paskelbtos 1996 m. rugpjūčio 8 d. Europos Bendrijų oficialiojo leidinio C 229 numeryje.
(5) Šiuo metu šis standartas dar suteikia pagrindo manyti, kad yra atitiktis.
(6) Italija nurodė, kad jos teritorijoje daugybė mirtinų nelaimingų atsitikimų įvyko naudojant pagal standartą EN 703 pagamintus siloso pjautuvus. Dėl tos priežasties Italija laikosi nuomonės, kad šis standartas neatitinka esminių direktyvos sveikatos ir saugos reikalavimų ir kad jo nuorodas Europos Bendrijų oficialiajame leidinyje reikia išbraukti, kad nebebūtų pagrindo manyti, jog yra direktyvos atitiktis.
(7) Technikos komitetas CEN/TK 144 išnagrinėjo šią problemą ir ėmėsi atlikti šio standarto peržiūrą. Atsižvelgdamas į didelius sunkumus, su kuriais susidūrė atlikdamas peržiūrą, komitetas padarė išvadą, kad praeis keleri metai, kol pataisytas standartas bus patvirtintas.
(8) Atsižvelgdama į numatomą delsimą, siūlo šio standarto nuorodas išbraukti nedelsiant, kad ateityje juo nebūtų naudojamasi kaip darniuoju standartu,
PRIĖMĖ ŠĮ SPRENDIMĄ:
1 straipsnis
Standarto EN 703 "Žemės ūkio mašinos. Siloso pjautuvai. Sauga" nuorodos Europos Bendrijų oficialiajame leidinyje išbraukiamos. Taigi šio standarto naudojimas nebesuteikia pagrindo manyti, kad yra esminių sveikatos ir saugos reikalavimų, nustatytų iš dalies pakeistoje Direktyvoje 98/37/EB, atitiktis.
2 straipsnis
Šis sprendimas skirtas valstybėms narėms.
Priimta Briuselyje, 2000 m. spalio 25 d.